憶筍
作者：李光
朝代：宋

paragraphs: 會稽富竹萌，窮臘鞭已抽。
我家南山南，不羡萬戶侯。
暮春杜鵑啼，茁茁蓬麻稠。
冒土出羊角，穿籬露猫頭。
紫蕨性陰冷，荻芽體輕浮。
愛此凌雲姿，不與凡卉儔。
勝韻貴苦腴，兒童悦甘柔。
爽口聊一快，弱胃敢怨尤。
朅來海南邦，腥鹹厭蠻羞。
桃枝但叢生，澀勒蔽道周。
遙看貌或似，美惡如薫蕕。
安能助盤餐，嘔嘔但棘喉。
唯有檳榔心，羮臛或暗投。
鄉味不可忘，坐想空涎流。
人生各有適，勿語王子猷。